《老儿诗亦五十韵》
宋代·张师锡

鬓发尽皤然，眉分白雪鲜。周遮延客话，伛偻抱孙怜。

无病常供粥，非寒亦衣绵。假温衾拥背，借力杖支肩。

貌比三峰客，年过四皓仙。唤方离枕上，扶始到门前。

每爱烹山茗，常嫌饤石莲。耳聋如塞纩，眼暗似笼烟。

宴坐羸凭几，乘骑困亸鞭。头摇如转旋，唇动若抽牵。

骨冷愁离火，牙疼怯漱泉。形骸将就木，囊橐尚贪钱。

胶睫乾眵缀，黏髭冷涕悬。披裘腰懒系，濯手袖慵揎。

抬举衣频换，扶持药屡煎。坐多茵易破，行少履难穿。

喜婢裁裙布，嗔妻买粉钿。房教深下幕，床遣厚铺毡。

琴听怜三乐，图张笑七贤。看经嫌字小，敲磬喜声圆。

食罢羹流袂，杯馀酒带涎。乐来须遣罢，医到久相延。

裹帽纵横掠，梳头取次缠。长吁思往事，多感听哀弦。

气注腰还重，风牵口便偏。墓松先遣种，志石预教镌。

客到惟求药，僧来忽问禅。养茶悬灶壁，晒艾曝檐椽。

怒仆空睁眼，嗔儿谩握拳。心惊嫌蹴鞠，脚软怕秋千。

局缩同寒狖，摧豗似饱鸢。观瞻多目眩，举动即头旋。

女嫁求红烛，男婚乞綵笺。已闻捐几杖，宁更佩韦弦。

宾客身非与，儿孙事已传。养和屏作伴，如意拂相连。

久弃登山屐，惟存负郭田。呻吟朝不乐，展转夜无眠。

呼稚临床畔，看书就枕边。冷疑怀贮水，虚讶耳闻蝉。

束帛非无分，安车信有缘。伏生甘坐末，绛老让行先。

拘急将风夜，昏沈欲雨天。鸡皮尘渐渍，齯齿食频填。

每忆居郎署，常思钓渭川。喜逢迎佛会，羞赴赏花筵。

径狭容移槛，阶危索减砖。好生焚鸟网，恶杀拆渔船。

既感桑榆日，常嗟蒲柳年。长思当弱冠，悔不乘狂颠。

作者简介：开封襄邑人。张去华子。仁宗朝仕至殿中丞。工画花竹禽鸟。